S-275/2017

Mál þetta, sem dómtekið var 28. síðasta mánaðar, var höfðað með ákæru útgefinni af lögreglustjóranum á Suðurnesjum 8. ágúst síðastliðinn, á hendur A-x-x D-x-x, kt. 000000-0000, nú til heimilis að Skógarbraut 923 í Reykjanesbæ, „fyrir umferðarlagabrot í Keflavík með því að hafa sunnudaginn 25. júní 2017 ekið bifreiðinni [...] sviptur ökurétti um Vatnsnesveg í Keflavík uns aksturinn var stöðvaður“ og að hafa þannig brotið gegn 1. mgr. 48. gr., sbr. 1. mgr. 100. gr. umferðarlaga nr. 50/1987, sbr. 3. gr. laga nr. 24/2007.

Í ákæru er þess krafist að ákærði verði dæmdur til refsingar og greiðslu alls sakarkostnaðar.

Um málsatvik er skírskotað til ákæru.

Ákærði hefur fyrir dómi skýlaust játað að hafa framið það brot sem honum er gefið að sök og var farið með mál þetta samkvæmt 164. gr. laga um meðferð sakamála nr. 88/2008 og það tekið til dóms án frekari sönnunarfærslu eftir að aðilum hafði verið gefinn kostur á að tjá sig í stuttu máli um lagaatriði og ákvörðun viðurlaga.

Sannað er með skýlausri játningu ákærða, sem er í samræmi við framlögð sakargögn, að hann hafi gerst sekur um þá háttsemi sem saksókn á hendur honum tekur til samkvæmt framansögðu og er háttsemin réttilega heimfærð til refsiákvæða í ákæru. Ákærði hefur því unnið sér til refsingar.

Samkvæmt framlögðu sakavottorði á ákærði að baki sakaferil sem nær aftur til ársins 2010, en þar af hafa eftirgreind brot áhrif við ákvörðun refsingar nú. Með dómi 1. júní það ár var hann dæmdur til sektargreiðslu og tímabundið sviptur ökurétti, fyrir ýmis brot gegn umferðarlögum, þar á meðal að hafa ekið sviptur ökurétti. Með dómi 5. janúar 2011 var hann aftur dæmdur til greiðslu sektar og tímabundinnar sviptingar ökuréttar, fyrir ýmis brot gegn umferðarlögum, þar á meðal að hafa ekið sviptur ökurétti. Með dómi 8. apríl sama ár var hann dæmdur í 45 daga fangelsi og til tímabundinnar sviptingar ökuréttar, fyrir akstur sviptur ökurétti og undir áhrifum ávana- og fíkniefna. Þau brot sem ákærði var þá sakfelldur, að einum sviptingarakstri frátöldum, framdi hann áður en dómurinn 5. janúar sama ár gekk og var honum að því leyti gerður hegningarauki, en staka sviptingarakstursbrotið framdi hann eftir þann tíma. Með dómi 16. maí 2012 var hann dæmdur í sjö mánaða fangelsi og sviptur ökurétti ævilangt, fyrir brot gegn lögum um ávana- og fíkniefni, þjófnaðarbrot, akstur sviptur ökurétti og undir áhrifum áfengis og ávana- og fíkniefna. Í því máli voru tvö brot ákærða, með því að aka sviptur ökurétti, framin fyrir þann tíma að dómurinn 8. apríl 2011 gekk, en í fjórum tilvikum eftir þann tíma ók hann sviptur ökurétti og undir áhrifum vímugjafa. Með dómi 12. febrúar 2013 var hann dæmdur í þriggja mánaða fangelsi fyrir að aka bifreið meðal annars í þrígang sviptur ökurétti og í eitt skipti einnig undir áhrifum ávana- og fíkniefna. Áréttuð var ævilöng ökuréttarsvipting ákærða. Eitt sviptingarakstursbrot ákærða í því máli, þar sem hann ók einnig of hratt, framdi ákærði áður en framangreindur dómur 16. maí 2012 gekk, en önnur brot sem hann var sakfelldur fyrir með dómnum 12. febrúar 2013, framdi hann eftir að dómurinn 16. maí 2012 gekk. Var refsing hans ákveðin sem hegningarauki. Með dómi 3. apríl 2014 var hann dæmdur í níu mánaða fangelsi fyrir akstur undir áhrifum ávana- og fíkniefna, ölvunarakstur og akstur sviptur ökurétti. Ævilöng ökuréttarsvipting hans var áréttuð. Með þeim brotum sem ákærði var þá sakfelldur fyrir rauf hann skilyrði reynslulausnar sem honum var veitt 8. mars 2013 á 170 daga eftirstöðvum refsingar og var reynslulausnin dæmd upp og ákærða dæmd refsing í einu lagi. Með dómi 1. október 2015 var hann dæmdur í átta mánuði fangelsi, fyrir að hafa það ár tvívegis ekið bifreið sviptur ökurétti og í seinna skiptið að auki undir áhrifum ávana- og fíkniefna. Ævilöng ökuréttarsvipting hans var áréttuð. Með dómi 20. maí á síðasta ári var hann dæmdur í átta mánaða fangelsi og ævilöng ökuréttarsvipting hans áréttuð, vegna brota hans með því að aka sviptur ökurétti og undir áhrifum ávana- og fíkniefna fyrr sama ár. Síðast var hann með dómi 19. apríl síðastliðinn dæmdur í tíu mánaða fangelsi og ævilöng ökuréttarsvipting hans áréttuð, vegna brota hans með því að aka sviptur ökurétti og undir áhrifum ávana- og fíkniefna, fyrr á þessu ári.

Að framangreindum sakaferli virtum, sbr. 5. tl. 1. mgr. 70. gr. almennra hegningarlaga nr. 19/1940, eftir 77. gr. sömu laga og með hliðsjón af dómaframkvæmd, þykir refsing ákærða samkvæmt 1. mgr. 100. gr. laga nr. 50/1987, hæfilega ákveðin fangelsi í átta mánuði. Ekki eru efni til að skilorðsbinda þá refsingu.

Engan sakarkostnað leiddi af meðferð málsins.

H-kk-nf Þ-kk-nf, aðstoðarmaður dómara, dæmir mál þetta.

D ó m s o r ð:

Ákærði, A-x-x D-x-x, sæti fangelsi í átta mánuði.

H-kk-nf Þ-kk-nf